Els projectes finançats se circumscriuen dins els programes de doctorat en Tecnologies de la Informació i les Comunicacions (cinc), en Biomedicina i en Dret (un en cada cas).
Quant a les modalitats, sis projectes corresponen a la de cofinançament, i un, a la de doctorat industrial específic.
La Universitat Pompeu Fabra ha rebut un total de set ajuts de doctorat industrial, corresponents a tots els projectes que havia presentat l' Escola de Doctorat de la UPF, en el marc de la quarta edició d'aquesta convocatòria impulsada pel Govern de la Generalitat, a través de la secretaria d'Universitats i Recerca.
Amb aquests resultats, la UPF suma un total de divuit casos d'èxit, amb ajudes rebudes des de la convocatòria del 2013.
L'objectiu del Pla de Doctorats Industrials (DI) és contribuir a la competitivitat del teixit empresarial i de recerca català, reforçar els instruments per captar el talent que genera el país i situar els futurs doctors en condicions de desenvolupar projectes d'R+D+I en una empresa o institució.
L'element essencial del Pla és el projecte de recerca de l'entorn empresarial, en què el doctorand desenvolupa la seva formació investigadora, en col·laboració amb una universitat o centre de recerca, i que és objecte d'una tesi doctoral.
Dels set projectes de la UPF que han rebut l'ajut en la convocatòria 2016, cinc pertanyen al programa de doctorat en Tecnologies de la Informació i les Comunicacions, un al de Dret, i un altre al de Biomedicina.
Sis dels projectes han estat subvencionats en la modalitat de cofinançament: la UPF ha rebut per a cadascun d'ells una subvenció de 33.960 euros per a un període de tres anys.
Aquests diners cobreixen la matrícula i una borsa de mobilitat per a l'estudiant, i el finançament del grup de recerca.
Un dels projectes correspon a la modalitat de doctorat industrial específic, amb un ajut de 8.472 euros per tres anys, i que cobreix les despeses de matrícula i la borsa de mobilitat de l'estudiant.
Els set projectes UPF de doctorat industrial finançats
Cinc dels projectes amb subvenció s'emmarquen en el programa de doctorat en TIC, i són els següents:
L'objectiu del projecte és desenvolupar un algoritme capaç de dur a terme amb més precisió la tasca de classificació de segments entre música o veu parlada.
" Logistic Center " i " Formació integrada en el treball i ajudada per tecnologies " són dos DI que es desenvoluparan a l'empresa SEAT.
El primer projecte desenvoluparà models matemàtics innovadors que permetin optimitzar els processos logístics en cada moment de la cadena logística, des del proveïdor fins al punt de consum de la línia.
El segon vol definir i provar un nou model formatiu òptim per a l'empresa, elaborat a partir de metodologies presencials i digitals, anomenat Work Integrated Learning on Demand (WILD).
" Desenvolupament de Metodologies de Deep Learning i Reinforcement Learning en Entorns Industrials ", que es farà a l'empresa Oesia Networks, té com a director de tesi al professor Anders Jonsson (DTIC).
Se centrarà en el desenvolupament de sistemes de Deep Learning per a entorns industrials, com ara l'entorn logístic, a on són necessàries arquitectures distribuïdes d'aprenentatge.
El darrer projecte vinculat a l'àmbit TIC, i que és l'únic dels set finançat a través de la modalitat de doctorat industrial específic, és " Immersive Audiovisual Production Enhacement based on 3D Audio ".
Està supervisat conjuntament pel Grup de Recerca de Tecnologia Musical ( MTG ), amb la professora Emilia Gómez com a directora de la tesi, i es realitzarà al departament d'investigació tecnològica multimèdia de la Fundació Eurecat.
Aquest DI se centrarà en l'àmbit de la tecnologia d'àudio 3D per a aplicacions creatives, com la música, els videojocs o la realitat virtual, amb la voluntat de desenvolupar eines de producció innovadores.
El projecte " Representació i promoció dels interessos de ciutats a nivell internacional ", vinculat al programa de doctorat en Dret, té al professor Josep Ibánez com a director de tesi, i es farà conjuntament amb l'empresa Anteverti Consulting.
El projecte de recerca consisteix en l'elaboració d'un marc analític per a l'estudi de l'evolució i l'impacte global de la promoció, la defensa i la representació dels interessos de les ciutats en les institucions, els marcs de governança i els processos de negociació internacionals.
Finalment, el DI vinculat al programa de Biomedicina, sota el títol " Nous biomarcadors per al diagnòstic de toxoplasmosi / IgM-specific Sequences for Toxompasmosis ", compta amb David Andreu, professor del DCEXS, com a director de tesi, i es desenvoluparà a l'empresa Biokit Research & Development.
Aquesta companyia està interessada en dissenyar i produir nous biomaterials que permetin el desenvolupament d'un reactiu per a la detecció de Toxoplasma IgMs de nova generació utilitzant eines de biologia molecular avançada.
Un benefici per a les empreses, per als doctors i per a les universitats
El Pla de Doctorats Industrials ja ha posat en marxa la cinquena edició (convocatòria 2017) amb 75 nous projectes.
Mantindrà el mateix pressupost que en les edicions anteriors (4,4 milions d'euros), i preveu incrementar la participació dels projectes en els àmbits de les ciències socials, les arts i les humanitats.
L'Agència de Gestió d'Ajuts Universitaris i de Recerca ( AGAUR ) és l'entitat que gestiona el pla de DI, que compta amb la col·laboració del Consorci de Serveis Universitaris de Catalunya (CSUC).
Així mateix, té el suport de les dotze universitats catalanes i del món empresarial per afavorir la transferència de coneixement al sector productiu.